KIRJALLINEN KYSYMYS E-2623/00 esittäjä(t): Marjo Matikainen-Kallström (PPE-DE) ja Ari Vatanen (PPE-DE) komissiolle. Poronlihan tuonti Kuolasta ‐ elintarviketurvallisuus ja alkuperämerkinnät.



Virallinen lehti nro 136 E , 08/05/2001 s. 0056 - 0056



KIRJALLINEN KYSYMYS E-2623/00 esittäjä(t): Marjo Matikainen-Kallström (PPE-DE) ja Ari Vatanen (PPE-DE) komissiolle (1. elokuuta 2000) Aihe: Poronlihan tuonti Kuolasta elintarviketurvallisuus ja alkuperämerkinnät Poronlihan laajamittainen tuonti Venäjältä Kuolan alueelta on herättänyt hämmästystä erityisesti Pohjois-Suomessa. Vaikka komissio onkin tehnyt tarkastusmatkan Kuolaan ennen tuontilupien myöntämistä, normaalia tiukempaa jatkovalvontaa tarvitaan. Pelkät pistokokeet porotuotteiden laadun ja turvallisuuden varmistamiseksi eivät todellakaan riitä. Kuolan alueen valtavien ympäristöongelmien vuoksi luonnossa vapaana vaeltavien porojen lihasta valmistettujen tuotteiden laatua on kyettävä valvomaan erityisen tarkasti. EU:n on tehostettava yhteistyötään Venäjän ympäristö-, eläinlääkintä- ja ympäristöviranomaisten kanssa, jotta Kuolan porotaloudesta ja elintarviketurvallisuuden tasosta saadaan mahdollisimman yksityiskohtaista tietoa. Miten komissio aikoo varmistaa sen, että Kuolasta tuotava poronliha on kuluttajille yhtä turvallinen vaihtoehto kuin muualla tuotettu liha? Millaisiin lisätoimiin komissio aikoo ryhtyä tehostaakseen yhteistyötä Venäjän viranomaisten kanssa tässä asiassa? Aikooko komissio harkita samantyyppistä käytäntöä poronlihalle alkuperämaan merkitsemisessä kuin naudanlihalle jo on? David Byrnen komission puolesta antama vastaus (16. lokakuuta 2000) Kuolasta tuodun poronlihan terveellisyyden ja tuotanto-olosuhteiden takaamiseksi on useita keinoja. Kaikella tuontilihalla on oltava eläinten terveyttä ja kansanterveyttä koskeva todistus, josta säädetään eläinten terveyttä ja kansanterveyttä koskevista vaatimuksista sekä eläinlääkärintodistuksista tarhatun riistan lihan ja kaninlihan tuonnissa kolmansista maista 28 päivänä helmikuuta 1997 tehdyssä komission päätöksessä 97/219/EY(1). Todistuksessa, jonka allekirjoittaa venäläinen virkaeläinlääkäri, annetaan takeet teurastettujen eläinten terveydestä ja tuotanto-olosuhteista. Poronlihaa saa tuottaa ainoastaan hyväksytyissä tuotanto-olosuhteissa, jotka täyttävät kaikki yhteisön lainsäädännössä asetetut vaatimukset. Tällä hetkellä hyväksyntä on ainoastaan Murmanskissa toimivalla Norrfrys Production Lovozero -yrityksellä. Jäsenvaltioiden eläinlääkintäviranomaiset tarkastavat asiakirjoja ja ruhoja todistusten myöntämisen yhteydessä sekä yksittäisten lihaerien saapuessa yhteisöön. Näin pyritään varmistamaan, että sääntöjä noudatetaan myös tosiasiallisesti. Komissio aikoo vuoden 2001 alkupuolella järjestää eläinlääkintätarkastuskäynnin Murmanskin alueelle tarkastaakseen uudelleen terveys- ja valvontatilanteen poronlihan tuotannossa. Matkan perusteella laaditaan raportti, joka esitetään parlamentille ja jäsenvaltioille ja julkistetaan tavanomaisia menettelyjä noudattaen. Murmanskista tulevan poronlihan turvallisuus taataan myös jäämien vuosittaisella valvontaohjelmalla, josta säädetään elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetussa neuvoston direktiivissä 96/23/EY(2). Ohjelmassa valvotaan yhteisöön viedyn poronlihan hormonipitoisuuksia sekä muun muassa lääkeaine-, raskasmetalli- ja organokloridijäämiä. (1) EYVL L 88, 3.4.1997. (2) EYVL L 125, 23.5.1996.